LT Europos Sąjungos oficialusis leidinys C 78/5

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 78/04

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (EB) Nr. 1151/2012 51 straipsnį (1).

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„MACCHERONCINI DI CAMPOFILONE“

EB Nr.: IT-PGI-0005-0886-27.07.2011

SGN ( X ) SKVN ( )

1. Pavadinimas:

„Maccheroncini di Campofilone“

2. Valstybė narė arba trečioji šalis:

Italija

3. Žemės ūkio produkto arba maisto produkto aprašymas:

3.1. Produkto rūšis:

2.7 klasė. Tešlos gaminiai

3.2. Produkto, kuriam taikomas 1 punkte nurodytas pavadinimas, aprašymas:

„Maccheroncini di Campofilone“ yra sausi makaronai, pagaminti iš kiaušinių ir paprastųjų kviečių ar rupių miltų, kurių savybės nurodytos šio dokumento 3.3 punkte. Pardavimo metu jų fizinės ir cheminės charakteristikos yra tokios (100 g paruošto vartoti produkto):

— ilgis – 35–60 cm,

— plotis – 0,80–1,20 mm,

— storis: 0,3–0,7 mm,

— baltymų kiekis (azotas × 5,7) – ne mažiau kaip 12,5 % sausosios medžiagos.

3.3. Žaliavos (taikoma tik perdirbtiems produktams):

„Maccheroncini di Campofilone“ gamybai naudojamose žaliavose nėra genetiškai modifikuotų organizmų (GMO), jų kokybinės savybės yra tokios (100 g produkto):

— ant kraiko laikomų ir vien tik grūdais be GMO lesinamų vištų kiaušiniai be sintetinių pigmentų. Baltymų kiekis juose 10–12 g, riebalų kiekis – daugiau nei 9 g, betakaroteno ne daugiau kaip 33 ppm, o sauso likučio ne mažiau kaip 20 %,

— mažiausias baltymų kiekis (azotas ×5,7) rupiuose kietųjų kviečių miltuose yra 12,5 % sausosios medžiagos,

— mažiausias baltymų kiekis (azotas × 5,7) paprastųjų kviečių miltuose yra 10 % sausosios medžiagos.

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visi „Maccheroncini di Campofilone“ gamybos etapai – tešlos gamyba, formavimas, pjaustymas ir džiovinimas – turi vykti 4 punkte nurodytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės:

Makaronus suformavus ir supjausčius, „Maccheroncini di Campofilone“ sudedami ant balto vyniojamojo popieriaus lakšto, kurio plotis – 22–26 cm, o ilgis – 32–35 cm. Tokie lakštai su šviežiu produktu sveria 155–175 g; visi keturi lakštų kraštai tradiciškai užlenkiami taip, kad produktai neišbyrėtų, tada dedami ant specialių rėmų ir džiovinami. Džiovinimui pasibaigus, lakštai dedami į pakuotes.

Pakuojama tik gamybos įmonėje – tai būtina, norint užtikrinti tinkamą trapaus ir itin greitai lūžtančio produkto apsaugą jį vežant ir sandėliuojant.

Jei nebūtų apsaugos, kurią suteikia pakuotė, vežami „Maccheroncini di Campofilone“ patirtų smūgius, sulūžtų ir prarastų 3.2 punkte nurodytas vizualiam produkto atpažinimui būtinas savybes.

3.7. Specialios ženklinimo etiketėmis taisyklės:

Be pagal įstatymus privalomų nuorodų, ant kiekvieno dėklo ar ant pakuočių etikečių aiškiai ir įskaitomai spausdintinėmis raidėmis nurodoma:

Reglamentu (EB) Nr. 1898/2006 numatytas grafinis saugomos geografinės nuorodos ES simbolis, esantis šalia užrašo „Maccheroncini di Campofilone indicazione geografica protetta“. Užrašo „Maccheroncini di Campofilone“ raidžių aukštis yra ne mažesnis kaip 5 mm.

Draudžiama pridėti bet kokį aiškiai nenumatytą apibūdinimą. Vis dėlto, leidžiama daryti nuorodas į privačius ženklus, jei jie nėra giriamojo pobūdžio ir neklaidina vartotojo.

Pavadinimas „Maccheroncini di Campofilone“ neverčiamas.

4. Glaustas geografinės vietovės apibūdinimas:

Saugomos geografinės nuorodos „Maccheroncini di Campofilone“ gamybos vietovė sutampa su Campofilone savivaldybės teritorija Fermo provincijoje (Markės regionas).

5. Ryšys su geografine vietove:

5.1. Geografinės vietovės ypatumai:

Campofilone yra nedidelis viduramžių miestelis ant kalvos Aso slėnyje, 210 m virš jūros lygio. Šios žemės ūkio vietovės pasididžiavimas – įspūdingas kraštovaizdis, kurio spalvų gama varijuoja nuo snieguotų Sibillini kalnų viršūnių baltumo, kalvų žalumos ir iki Adrijos jūros mėlynumo. Vietos klimatas ypač palankus. Dėl jūros artumo ir dėl to kylančio brizo klimatas labai malonus, nes sušvelninama tokiam aukščiui būdinga vėsa.

5.2. Produkto ypatumai:

„Maccheroncini di Campofilone“ nuo kitų makaronų aiškiai skiriasi savo plonumu ir dailiu supjaustymu; dėl šių savybių produktas labai greitai išverda – per minutę verdančiame vandenyje ar tiesiog padaže, iš anksto vandenyje nevirinant. Kita „Maccheroncini di Campofilone“ išskirianti savybė yra kiaušinių, naudojamų makaronams gaminti, proporcija. Ji yra daug didesnė už naudojamą kitų makaronų gamyboje. Į vieną rupių kietųjų kviečių miltų ar paprastųjų kviečių miltų kilogramą dedama 7–10 kiaušinių, tai yra maždaug 33 %.

Dėl tokios proporcijos ir lėto džiovinimo produktas yra labai sotus: 250 g paprastų makaronų užtenka dviem didelėms porcijoms, tačiau iš tiek pat „Maccheroncini di Campofilone“ gaunamos keturios.

Dėl tokios savybės „Maccheroncini di Campofilone“ gali prisigerti daugiau padažo už kitus makaronus.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Paraiška pripažinti „Maccheroncini di Campofilone“ kaip SGN grindžiama produkto geru vardu ir žinomumu. „Maccheroncini di Campofilone“ yra pats autentiškiausias Campofilone kultūros simbolis. Namudinė šių makaronų gamyba yra šio viduramžių miestelio liaudies tradicija, perduodama iš kartos į kartą. Kadangi kiaušinių būdavo ne ištisus metus – tai priklausydavo nuo vištų biologinio ciklo – Campofilone moterys turėdavo pasitelkti visą savo išmonę: iš pradžių šie makaronai būdavo gaminami švieži namuose, po to juos imta džiovinti. Sausi makaronai pasirodė praktiškesni už šviežius – juos buvo galima laikyti duoninėje ir valgyti visus metus. Vis dėlto grubus supjaustymas turėjo trūkumų: džiūdami ir veikiami oro makaronai keliose vietose sulūždavo ir ištisų jų valgyti neišeidavo. Taigi šeimininkėms kilo puiki mintis supjaustyti tešlą į plonytes gijas, kurios oro veikiamos nesulūžtų ir liktų sveikos iki jas suvalgant. Todėl galima sakyti, kad „Maccheroncini di Campofilone“ tradicija gimė virtuvėse ir tik po to pateko į namudines įmones. Nuo to laiko plonytės aukso spalvos gijos ėmė vaidinti svarbų vaidmenį ir nebebuvo vartojamos kaip kasdieninis maistas; šie makaronai tapo išskirtiniu švenčių valgiu ir liudija namų šeimininkių sumanumą. Pradžioje šis produktas buvo valgomas tik per didžiąsias šventes ir buvo puiki dovana geriems draugams.

Iš tokios šešis šimtus metų gyvuojančios tradicijos ir patirties atsirado prekyba ir šeimos įmonės, kurios pasaulį supažindino su Campofilone. Jau XV a. produktas buvo laikomas ypatingu patiekalu, o jo vardas minimas Campofilone abatijos korespondencijoje ir kituose Trento tarybos dokumentuose bei kilmingų šeimų receptų knygelėse. Tačiau tik XX a. pradžioje Campofilone namų šeimininkės ir užeigų savininkai ėmė siūlyti „Maccheroncini“, ilgus ir plonus makaronus. Pirmajame 1931 m. Italijos Touring Club išleistame „Guida Gastronomica d'Italia“ (Italijos virtuvės vadovas) minimi „Maccheroncini di Campofilone“ ir taip patvirtinamas tvirtas šio patiekalo ir jo kilmės vietos ryšys. Šis ryšys dar labiau sustiprėjo po Antrojo pasaulinio karo, o 1960 m. ėmė veikti Nello Spinosi namudinė įmonė. 1965 m. rinkoje atsirado „Alimentari Valdaso“ namudinė įmonė – tai irgi prisidėjo prie simbolinio Campofilone produkto gamybos padidėjimo ir platinimo.

„Sagra dei Maccheroncini“ yra viena iš švenčių, kurioje tiesiog būtina dalyvauti ir paragauti šio patiekalo. Šventę imta švęsti 1964 m. ir nuo to laiko rugpjūčio pradžioje ji švenčiama kasmet tris dienas iš eilės. Tuo metu šį Ascoli Piceno provincijos kaimelį užplūsta tūkstančiai turistų ir pagaminama apie 20 000 makaronų porcijų; tai liudija apie Campofilone šventės populiarumą ir gerą „Maccheroncini di Campofilone“ vardą.

Campofilone makaronų gamintojai yra laimėję nacionalinių ir tarptautinių prizų ir apdovanojimų; tai patvirtina, kad Campofilone miestelis neatskiriamai susiejo savo vardą su šiuo nuostabiu kulinariniu gaminiu ir čia gimė makaronų gamybos tinklas.

Laikui bėgant „Maccheroncini di Campofilone“ atsirado didžiausiose rinkose – Europoje, Amerikoje, Kanadoje, arabų ir Azijos šalyse. „Maccheroncini di Campofilone“ išskirtinumas glūdi naudojamoje gamybos technikoje, nesikeičiančioje jau kelis amžius, kai išsaugomas produkto paprastumas ir išskirtinė jo sudėtis; ypatingame džiovinimo būde ir tame, kad šių makaronų gamyba reikalauja išskirtinių įgūdžių ir patirties. Dėl tokių savybių produktas tampa išskirtinis sotumo, skonio, lengvumo ir paprasto paruošimo prasmėmis.

Nuoroda į paskelbtą specifikaciją:

(Reglamento (EB) Nr. 510/2006 (3) 5 straipsnio 7 dalis)

Kompetentingos valdžios institucijos pradėjo nacionalinę prieštaravimų pateikimo procedūrą, paskelbdamos SGN „Maccheroncini di Campofilone“ pripažinimo paraišką 2011 m. birželio 8 d. Italijos Respublikos oficialiajame leidinyje Nr. 131.

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335

arba tiesiogiai Žemės ūkio, maisto produktų ir miškininkystės ministerijos interneto svetainėje (http://www.politicheagricole.it): spausti Qualità e sicurezza (viršuje, dešinėje ekrano pusėje) ir Disciplinari di Produzione all'esame dell'UE.

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas 2012 m. lapkričio 21 d. Europos Parlamento ir Tarybos reglamentu (ES) Nr. 1151/2012 dėl žemės ūkio ir maisto produktų kokybės sistemų.

(3) Žr. 2 išnašą.